Pellegrini, Peter, predseda NR SR (2024-01-10):
Poprosím písomne. Chcem vás informovať, pán poslanec, že konečné hlasovanie o návrhu už prebehlo v treťom čítaní. Toto je už len návrh zákona vrátený pani prezidentkou, kedy sa Národná rada bude vysporiadať len s pripomienkami pani prezidentky, ale záverečné hlasovanie o návrhu zákona ako celku prebehlo v treťom čítaní, ale dám hlasovať, samozrejme, o vašom návrhu. (Potlesk.) A zároveň vás chcem, pán poslanec, ako predsedu výboru informovať, že som stanovil rozhodnutím lehotu, do ktorej, do ktorého máte ako výbor prerokovať, tak vy, ako aj ústavnoprávny výbor, ktorá je stanovená do začiatku prerokovania tohto bodu. Národná rada nepodlieha Rade pre rozpočtovú zodpovednosť a preto v prípade, že do deviatej rána váš výbor neprerokuje tento návrh zákona, bude Národná rada rokovať bez stanoviska výboru, tak ako sa to robí bežne, keď je neuznášaniaschopný alebo nie je... (Potlesk.) Pristúpime teraz k hlasovaniu o procedurálnych návrhoch tak, ako boli podané. Pani poslankyňa Holečková, chcem vás ešte predtým, ako dám hlasovať, informovať, že rokovanie je stanovené od utorka do piatku, ale od deviatej do dvadsiatej s hodinovou obednou prestávkou a to zvolanie na pondelok, to bolo prerušenie rokovania zo starého roku a zvolal som začiatok na pondelok, ale ďalší týždeň budeme pokračovať od utorka, ale namietate aj časy, takže dám o tom hlasovať, dobre? Budeme teraz hlasovať o návrhu pani poslankyni Holečkovej, ktorá navrhla, aby sa hlasovalo len od utorka do piatku, a to v časoch od deväť do devätnásť a v piatok len do štrnásť. (Reakcie z pléna.) Prosím, prezentujme sa a hlasujme. Pripomínam, že máme stanovený hlasovaním zatiaľ termín od utorka do piatku od deviatej do dvadsiatej s hodinovou prestávkou a v piatok do šestnástej. (Hlasovanie.) Prítomných 139 poslancov, za 61, proti 33, zdržalo sa 44, nehlasoval 1. Tento návrh sme neschválili. Budeme teraz hlasovať o procedurálnom návrhu pána poslanca Huliaka, ktorý navrhol postupovať podľa § 29 zákona o rokovacom poriadku a určiť čas na rozpravu o návrhu, ktorý vrátila pani prezidentka, na dvanásť hodín. Prezentujme sa a hlasujme. (Hlasovanie.) Prítomných 129, za 77, proti 51, nehlasoval 1. Tento návrh sme schválili. A dajme hlasovať aj o procedurálnom návrhu pána poslanca Šipoša, ktorý navrhuje, aby sa o vrátenom kompetenčnom zákone rokovalo až keď budeme vedieť stanovisko Rady pre rozpočtovú zodpovednosť. Prosím, prezentujme sa a hlasujme. (Hlasovanie.) Prítomných 138, za 61, proti 77. Konštatujem, že sme tento návrh neschválili. Zároveň dávam procedurálny návrh, aby som dokončil ešte to, čo som hovoril predtým, keď sme boli neuznášaniaschopní, aby sa na šiestej schôdzi Národnej rady najbližšie hlasovalo až budúci utorok o jedenástej vrátane tajnej voľby predsedu, čiže o všetkých bodoch odteraz. Prosím, prezentujme sa a hlasujme, aby sa na tejto schôdzi najbližšie rokovalo až utorok o jedenástej hodine, hlasovalo až utorok o jedenástej vrátane tajnej voľby predsedu a o všetkých bodoch, ktoré dovtedy budú prerokované, samozrejme. (Hlasovanie.) Prítomných 96, za 77, proti 17, zdržal sa 1, nehlasoval 1. Konštatujem, že sme tento návrh schválili. Zvolávam poslanecké grémium k ďalšiemu postupu ihneď tu za rokovacou sálou, ďakujem. (Poslanecké grémium.)